Esimesse klassi minejad saavad Tallinnas koolitoetust - Sekretär
Esimesse klassi minejad saavad Tallinnas koolitoetust
Tallinn maksab ka tänavu esimest korda kooli mineva lapse toetust, selle saamiseks tuleb avaldus esitada elukohajärgsele sotsiaalhoolekande osakonnale.
5000 krooni suurune toetus makstakse avalduse alusel lapsevanemale, eestkostjale või lapse hooldamisele võtjale tingimusel, et vähemalt üks vanematest on rahvastikuregistri andmetel elanud Tallinnas vähemalt aasta enne lapse kooliminekut ning laps on rahvastikuregistri andmetel Tallinna elanik, elab toetuse taotlejaga ühel aadressil ja asub õppima Tallinna kooli.
Toetus on ühekordne ning avaldus toetuse saamiseks tuleb esitada kolme kuu jooksul alates õppeaasta algusest.
Toetust makstakse sõltumata pere sissetulekust, kuid vähekindlustatud perede kooliteed alustavad lapsed saavad veel tasuta koolikoti koos koolitarvetega. Koolikotti saavad pered valib välja iga linnaosa valitsuse lastekaitsetöötaja.
Tänavu läheb Tallinnas esimesse klassi 3727 last. Linnaeelarves on koolitoetuseks ette nähtud 15 miljonit krooni.
ühtlasi hakkab linn käesoleva aasta septembrist maksma 500-krooni suurust kooliminekutoetust toimetulekutoetust saavate perede kuni 19aastastele (kaasa arvatud) lastele, kes õpivad üldharidus- või kutseõppeasutuses. Toetust ei maksta aga toimetulekutoetust saavate perede lastele, kes saavad Tallinna poolt makstavat esmakordselt kooli mineva lapse toetust 5000 krooni.
URL: http://www.sekretar.ee/uudised/2009/08/14/esimesse-klassi-minejad-saavad-tallinnas-koolitoetust